《集句寄斯川》
宋代·刘跂

渺渺孤舟逝，计日望旧居。万族各有托，吾亦爱吾庐。

栖栖失群各，暂与田园疏。今日始复来，再喜见友于。

缅然睇崇丘，负疴不获俱。试携子侄辈，且还读我书。

亲戚共一处，过此奚所须。起晚眠常早，谁谓形迹拘。

厚恩固难忘，慨然念黄虞。养真衡茅下，不乐复何如。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。